Hekla-heilbrigðisnet og Lyfseðlagátt , liggja nú niðri og hafa gert síðan um kl. 13 í dag . Ástæðan er enn óljós . Allir helstu sérfræðingar Advania , sem hýsa kerfið , vinna að greiningu og úrlausn málsins með sérfræðingum frá Origo , sem þróa og þjónusta kerfið . Enn er óljóst hve langan tíma tekur að leysa vandann . Ólafur Adolfsson lyfsali hjá Apóteki vesturlands á Akranesi sagði eftirfarandi um þessa bilun á facebook fyrr í dag . “ Sú staðreynd að lyfseðlagátt skuli liggja niðri um allt land í nærfellt heilan dag er með hreinum ólíkindum . Til að bíta höfuðið af skömminni veita ábyrgðaraðilar kerfisins engar upplýsingar um bilunina eða úrbætur fyrr en eftir því er gengið . Rétt er að benda á að ný lyfjalög sem eru komin inn á Alþingi gera ekki ráð fyrir að þessi staða geti komið upp – ef til vill kallar þessi atburður á endurskoðun ákvæða um takmarkanir á útgáfu annarra lyfjaávísana en rafrænna ? ” Kerfið á að geta farið sjálfkrafa á milli netþjóna ef annar bilar án þess að hafa í för með sér rekstrartruflanir .